Bacchus
Bacchus, latiniseret tilnavn til den græske vingud Dionysos; romerne identificerede Bacchus med deres egen vegetationsgud Liber.
Bacchus-kulten kom til Rom fra det græske Syditalien før år 200 f.Kr. Et senatsdekret fra 186 f.Kr. forbød bacchanalierne, men Bacchus blev dyrket under andre former, bl.a. Bacchus-mysterierne, og blev meget populær i hele Romerriget. I Mysterievillaen uden for Pompeji har man således fundet en stor billedfremstilling af Bacchus-mysterierne, hvis tydning stadig er omdiskuteret.